Avainsanat

Tiivistelmä



Avainsanat

1 Kilpailu - Hallinnollinen menettely - Oikeus tutustua asiakirja-aineistoon - Kohde - Kieltäytymien komission hallussa olevien asiakirjojen ilmaisemisesta - Yhteisöjen ensimmäisen oikeusasteen tuomioistuimen arviointi siitä, onko puolustautumisoikeutta noudatettu esillä olevassa asiassa

2 Kilpailu - Yritysten väliset järjestelyt - Yhdenmukaistetut menettelytavat - Käsite - Toiminnan yhdenmukaisuus - Oletus yhdenmukaistetun menettelyn olemassaolosta - Rajat

(ETY:n perustamissopimuksen 85 artiklan 1 kohta)

3 Kilpailu - Hallinnollinen menettely - Puolustautumisoikeuden noudattaminen - Puolustukselle hyödylliset asiakirjat - Komission yksinomainen arviointi - Seikka, jota ei voida hyväksyä

(Neuvoston asetus N:o 17)

4 Kilpailu - Hallinnollinen menettely - Liikesalaisuus - Liikesalaisuuksien suojeleminen - Tarve sovittaa yhteen liikesalaisuuksien suojeleminen ja puolustautumisoikeuksien kunnioittaminen

(ETY:n perustamissopimuksen 214 artikla; neuvoston asetuksen N:o 17 19 artikla, 20 artiklan 2 kohta ja 21 artikla)

5 Kilpailu - Hallinnollinen menettely - Puolustautumisoikeuden loukkaaminen - Virheen korjaaminen yhteisöjen ensimmäisen oikeusasteen tuomioistuimen oikeudenkäynnin aikana - Toiminnan ulkopuolelle jääminen

Tiivistelmä

6 Kilpailuasioissa asiakirjoihin tutustumisen tarkoituksena on antaa väitetiedoksiannon kohteena oleville mahdollisuus tutkia komission asiakirja-aineiston todisteita, jotta nämä voisivat niiden perusteella hyödyllisellä tavalla esittää mielipiteensä komission väitetiedoksiannossaan tekemistä päätelmistä.

Oikeus tutustua asiakirjoihin on puolustautumisoikeuden suojaamiseksi tarkoitettuun menettelyyn liittyvä tae, jonka tosiasiallisen kunnioittamisen periaate edellyttää, että asianomaiselle yritykselle on annettava jo hallinnollisen menettelyn vaiheessa mahdollisuus ilmaista kantansa hyödyllisellä tavalla komission esittämien tosiseikkojen ja väitteiden todenmukaisuudesta ja asianmukaisuudesta.

Ensimmäisen oikeusasteen tuomioistuimen on tutkittava puolustautumisoikeuden mahdollista loukkaamista ja sen seurauksia kulloinkin esillä olevaan asiaan liittyvien erityisten olosuhteiden perusteella. Itse asiassa komission asianomaista yritystä vastaan esittämien väitteiden ja yrityksen näitä vastaan esittämän puolustuksen perusteella on mahdollista arvioida tiedoksi antamatta jääneiden, sellaisten asiakirjojen, jotka todistavat yrityksen syyttömyyden puolesta ja sellaisten, joissa näytetään toteen väitetty rikkominen, merkitys puolustukselle.

7 Yhdenmukaistetuille menettelytavoille on ominaista se seikka, että kilpailun aiheuttaman riskin sijasta yritykset tekevät yhteistyötä, mikä vähentää kaikkien yritysten epävarmuutta kilpailijoiden toiminnasta.

Yhdenmukaista käyttäytymistä voidaan pitää todisteena yritysten välisistä järjestelyistä vain siinä tapauksessa, että ne ovat ainoa uskottava selitys yhdenmukaiselle käyttäytymiselle. On tarkistettava, voiko todettu yhdenmukainen käyttäytyminen johtua muusta kuin yritysten välisistä järjestelyistä, kun otetaan huomioon tuotteiden laji, yritysten tärkeys ja lukumäärä ja kyseessä olevien markkinoiden koko, eli ovatko yhdenmukaiseen käyttäytymiseen liittyvät seikat luotettavia, täsmällisiä ja yhtäpitäviä merkkejä yritysten välisistä etukäteisistä järjestelyistä.

8 Asetuksessa N:o 17 säädetyssä kontradiktorisessa menettelyssä ei ole yksinomaan komission asiana päättää, mitkä asiakirjat ovat hyödyllisiä puolustuksen kannalta. Kun on kysymys monimutkaisista taloudellisista pohdinnoista, komission on annettava asianomaisen yrityksen neuvonantajille tilaisuus tutkia asiaan mahdollisesti vaikuttavat asiakirjat niiden todistusarvon arvioimiseksi puolustuksen kannalta.

Tämä koskee erityisesti yhdenmukaista käyttäytymistä koskevia asioita, joissa on kysymys kaikista sellaisista alun perin neutraaleista toiminnoista, joissa asiakirjoja voidaan tulkita asianosaisten yritysten kannalta sekä suotuisasti että epäsuotuisasti. Sellaisissa tilanteissa on vältettävä sitä, että komission virkamiehet loukkaavat mahdollisella virheellään yritysten puolustautumisoikeutta ollessaan antamatta näille yrityksille tiedoksi asiakirjaa, jota he pitävät "neutraalina" ja näin ollen hyödyttömänä. Tällainen virhe huomattaisiin ajoissa, ennen komission päätöstä, vain siinä poikkeuksellisessa tapauksessa, että kyseiset yritykset olisivat oma-aloitteisesti yhteistyössä; tällainen menettely vaarantaisi hyvän lainkäytön tavalla, jota ei voida hyväksyä, sillä koska komission velvollisuutena on kilpailuasioiden asianmukainen tutkiminen, se ei voi siirtää tätä tehtävää yrityksille, joiden taloudelliset edut ja menettelytavat ovat usein vastakkaisia.

Kun otetaan huomioon käytettävien keinojen yhdenvertaisuuden yleinen periaate, jonka mukaan kilpailua koskevassa asiassa asianomaisella yrityksellä täytyy olla käytössään sama menettelyssä käytetty asiakirja-aineisto kuin komissiolla, ei voida hyväksyä sitä, että tehdessään väitettyä rikkomusta koskevan päätöksen vain komissiolla on ollut käytössään tietyt asiakirjat ja että komissio näin ollen on yksin voinut päättää, käyttääkö se niitä yritystä vastaan, kun taas yrityksellä ei ole ollut tilaisuutta tutustua niihin, eikä se näin ollen ole voinut vastaavasti päättää, käyttääkö se niitä puolustuksessaan. Tällaisessa tilanteessa yrityksen puolustautumisoikeutta on hallinnollisen menettelyn aikana merkittävästi rajoitettu komission toimivaltuuksiin verrattuna, koska komissio on yhtaikaisesti sekä väitetiedoksiannon antava että päätöksen tekevä viranomainen, joka tuntee asiakirja-aineiston paremmin kuin puolustus.

Tämän seurauksena komissio on väitetiedoksiannosta lähtien loukannut yrityksen puolustautumisoikeutta jättämällä menettelyn ulkopuolelle hallussaan olevat asiakirjat, jotka mahdollisesti olisivat voineet olla hyödyllisiä yrityksen puolustuksen kannalta. Tällainen puolustautumisoikeuden loukkaaminen on objektiivista, eikä johdu komission virkamiesten vilpittömästä tai vilpillisestä mielestä.

9 Vaikka yhteisön kilpailusäännösten täytäntöönpanon hallinnolliseen menettelyyn sovellettavan, perustamissopimuksen 214 artiklassa ja asetuksen N:o 17 useissa säännöksissä ilmaistun yleisperiaatteen mukaan yrityksillä on oikeus suojella liikesalaisuuksiaan, tämän oikeuden kunnioittamisen on kuitenkin oltava tasapainossa puolustautumisoikeuden takaamisen kanssa eikä sillä voida perustella oikeaksi sitä, että komissio kieltäytyy ilmaisemasta asiakirjoja, vaikka vain versioina, jotka eivät ole luottamuksellisia tai antamalla yritykselle luettelon komission asiakirja-aineistoon kuuluvista asiakirjoista, joita yritys voisi käyttää puolustuksessaan.

10 Yhteisön kilpailusäännösten rikkomisesta syytetyn yrityksen hallinnollisen menettelyn vaiheessa tapahtunutta puolustautumisoikeuden loukkaamista ei voida enää korjata menettelyssä ensimmäisen oikeusasteen tuomioistuimessa, joka harjoittaa tuomioistuinvalvontaa vain esitettyjen väitteiden osalta, mikä ei näin ollen korvaa hallinnollisessa menettelyssä suoritettua asian täydellistä tutkintaa.